เร่งเบิกงบให้เต็มที่
แม้ว่าตัวเลขอัตราการขยายตัวทางเศรษฐกิจ (จีดีพี) ในไตรมาสแรกของปี 2558
21 มี.ค. 2558

แม้ว่าตัวเลขอัตราการขยายตัวทางเศรษฐกิจ (จีดีพี) ในไตรมาสแรกของปี 2558 จะผงกหัวขึ้นมายืนในระดับ 3% จากไตรมาสสุดท้ายของปี 2557 ที่ขยายตัวได้แค่ 2.3% จะเป็นสัญญาณในเชิงบวกที่ทำให้ผู้ประกอบการธุรกิจภาคอุตสาหกรรมใจชื้นขึ้นมา เพราะเริ่มเห็นแสงสว่างในการวางแผนขยายธุรกิจ
ยิ่งเมื่อ ม.ร.ว.ปรีดิยาธร เทวกุล รองนายกรัฐมนตรีหัวหน้าทีมเศรษฐกิจ ออกมาประเมินว่า ในไตรมาส 2 ของปี หรือช่วงเดือน เม.ย.-มิ.ย. มีโอกาสที่เศรษฐกิจไทยจะขยายตัวได้ถึง 4% เพราะมีแนวโน้มชัดเจนว่าการเบิกจ่ายงบประมาณของรัฐบาลจะเร็วขึ้น เม็ดเงินงบประมาณปกติ งบลงทุน เงินกู้นอกงบประมาณ และงบเหลื่อมปีจำนวนมากจ่อไหลทะลักลงไปในส่วนภูมิภาคจำนวนมาก ยิ่งทำให้ความเชื่อมั่นของนักธุรกิจดีขึ้น
อย่างไรก็ตาม แม้จะมีสัญญาณในเชิงบวกมากขึ้น แต่สถานการณ์ด้านเศรษฐกิจในปีนี้ยังไม่น่าไว้วางใจนัก ถึงขนาดที่ธนาคารแห่งประเทศไทย (ธปท.) ต้องประกาศปรับลดการคาดการณ์จีดีพีในปีนี้ลงมาจาก 4% เหลือแค่ 3.8% แม้จะปรับลดลงมาเพียงแค่ 0.2% 
สาเหตุหลักที่ทำให้เศรษฐกิจโดยรวมของไทยยังยืนอยู่บนความสุ่มเสี่ยง เนื่องจากเศรษฐกิจโลกฟื้นตัวช้ากว่าที่คาดจากการชะลอตัวของเศรษฐกิจจีนและเอเชีย ขณะที่อุปสงค์ในประเทศอ่อนแรงมาตั้งแต่ปลายปี 2557 จนถึงปัจจุบันจนทำให้กำลังซื้อภายในประเทศหดตัวอย่างรุนแรง เห็นได้ชัดจากฐานภาษีเงินได้ที่จัดเก็บในแต่ละเดือนลดลงอย่างมีนัยสำคัญ
นอกจากนี้ ยังมีปัญหามาจากการใช้จ่ายภาครัฐมีแนวโน้มล่าช้ากว่าที่คาด โดยเฉพาะงบลงทุนที่มีการเบิกจ่ายน้อยมาก แม้ว่าภาครัฐจะพยายามเร่งรัด และผ่อนปรนเงื่อนไข แต่แรงกดดันในเรื่องการป้องกันการทุจริตคอร์รัปชั่นทำให้หัวหน้าส่วนราชการไม่กล้าตัดสินใจ 
อย่างไรก็ตาม มติของคณะรัฐมนตรีเมื่อวันที่ 3 มี.ค. 2558 ที่เห็นชอบตามที่สำนักงบประมาณเสนอให้ปรับลดระยะเวลาการดำเนินงาน และลดขั้นตอนการทำงานการเบิกจ่ายงบประมาณทั้งระบบลงเฉลี่ย 30-42 วัน เพื่อเร่งการเบิกจ่ายในยามที่เศรษฐกิจซบเซา รวมถึงการเปิดทางให้หัวหน้าส่วนราชการปรับเปลี่ยน โยกและโอนงบได้ เชื่อว่าจะทำให้เม็ดเงินลงไปสร้างกำลังซื้อในระบบเศรษฐกิจได้มากขึ้น
รัฐบาลจะต้องใช้โอกาสนี้เร่งรัดและมีทีมงานเกาะติดการเบิกจ่ายงบประมาณปกติ งบผูกพัน งบเหลื่อมปี เพื่อผลักดันให้เม็ดเงินลงไปในระบบเศรษฐกิจให้เร็วที่สุด เพื่อสร้างกำลังซื้อในประเทศทดแทนการส่งออก เงินลงทุนที่ชะลอตัวให้ได้ มิเช่นนั้นโอกาสของเศรษฐกิจไทยไม่มีทางจะผงกหัวสวนกระแสเศรษฐกิจโลกที่มองไปทางไหนก็ยังมืดมิดได้